
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-02452/2013-04
23.01.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 23.01.2015. године, донела је

О Д Л У К У

о акредитацији студијског програма
Утврђује се да УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ са седиштем у ЛЕПОСАВИЋУ, ПИБ: 101262118, Матични број: 09231951,  испуњава прописане стандарде за акредитацију студијског програма МАС1 - РАЗРЕДНА НАСТАВА у оквиру поља друштвено-хуманистичких наука и то за 50 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ са седиштем у ЛЕПОСАВИЋУ, је дана 26.11.2013. године поднела захтев за акредитацију студијског програма МАС1 - РАЗРЕДНА НАСТАВА у оквиру поља друштвено-хуманистичких наука под бројем 612-00-02452/2013-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ и предлог одлуке, достављени су Комисији за акредитацију и проверу квалитета.     
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ  за студијски програм МАС1 - РАЗРЕДНА НАСТАВА  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма, са следећим образложењем.
Студијски програм   МАС1 - РАЗРЕДНА НАСТАВА садржи све законом предвиђене елементе. Полагањем свих испита предвиђених курикулумом студијског програма студент стиче 60 ЕСПБ бодова. Програм је прихваћен 20.06.2013. године од стране Сената Универзитета у Приштини. Програм припада пољу друштвено-хуманистичких наука и области педагошке и андрагошке науке. Стручни назив који се стиче савладавањем студијског програма је мастер учитељ, што је у складу са листом стручних, академских и научних назива коју је усвојио Национални савет за високо образовање.  

    Основни квантитативни подаци о програму су:

1. Трајање програма= 1 година (2 семестра) 
2. Број ЕСПБ бодова=60 
3. Број студената који се уписује на прву годину=50 
4. Просечан број часова активне наставе недељно по години=
	     предавања +   вежбе +       ДОН +        СИР  =     укупно, ЕСПБ


16.00 +  2.00 +  2.00 +  0.00 = 20.00, 30.00

 7.00 +  0.00 +  0.00 + 13.00 = 20.00, 30.00  
5. Проценат изборности на програму=  78.33% 
6. Број наставника на студијском програму= 15
            Број наставника са пуним радним временом = 11
                  Број наставника са непуним радним временом=  4 

7. Број сарадника на студијском програму= 0
8. Просечно оптерећење наставника на програму=1,25 
9. Просечно оптерећење наставника на установи=6.43 
10. Проценат наставе на програму коју држе наставници са пуним радним временом= 91.38 
11. Број библиотечких јединица релевантних за студијски програм= 191 
12. Број уџбеника=251 
13. Укупан број студената на установи студената=585 
14. Простор за извођење наставе на програму= 450
15. Бруто простор у установи=2080м2 
16. Просечан бруто простор по студенту= 2080 / 585
17. Број чланова комисије за контролу квалитета = 8
Стандард 1: Структура студијског програма
Студијски програм садржи све потребне елементе предвиђене законом, има предвиђени број ЕСПБ бодова (60), траје једну годину, односно два семестра. Наведен је недељни фонд часова за сваки предмет, листа обавезних и изборних предмета. Бодовна вредност исказана је за сваки предмет, дат број часова за израду семинарског рада и завршног мастер рада.
Студијски програм се састоји из два обавезна предмета (Савремени дидактичко-методички токови у разредној настави, Koмпаративни приступ методици разредне наставе у европском простору), четири групе изборних предмета (од којих је једна група методика наставе), семинарског рада из области изабране методике наставе и израде мастер рада. Однос обавезних и изборних предмета је уравнотежен. Студијски програм по структури и садржају прати одговарајућа кретања из стручно-методичког домена, чиме се обезбеђује повезивање и уклапање наставе у проблемске, корелацијско-интеграцијске системе и омогућава учење откривањем. Програм је укључен у актуелне токове светске науке и изучавање методика наставе.
Стандард 2: Сврха студијског програма
Сврха студијског програма је јасно формулисана и у складу је са основним задацима и циљевима установе. Сврха студијског програма је образовање студената за професију мастер учитеља разредне наставе у складу са потребама друштва.
Мастер академске студије Разредна настава су продубљеније студије, које се ослањају на основне академске студије Разредна настава и које повећавају и проширују компетенције стечене на првом нивоу студија. Посебно је наглашено стицање знања и вештина за бављење научним истраживањима али и даље образовање на докторским студијама. Програм обезбеђује стицање компетенција за професију мастер учитеља.
Стандард 3: Циљеви студијског програма
Дефинисани циљеви су усклађени са задацима установе и односе се на стицање компетенција и вештина за професију мастер учитеља. У документацији се наводи следеће: "Главни циљ дипломских академских студија је да се образују кадрови способни  за самосталан рад у науци,  просветним установама, установама културе и медијима". Циљеви су усмерени и на упознавање ширих токова образовања, како би се образовање студената на Учитељском факултету укључило у европске токове.
Стандард 4: Компетенције дипломираних студената
У дефинисању компетенција нису јасно одвојене и довољно спецификоване опште и предметно-специфичне компетенције. У опису овога стандарда наводи се : "Студенти  могу разумевање и способности применити у решавању проблема у новим или непознатим окружењима унутар ширих (или мултидисциплинарних) контекста везаних за њихово подручје студија. Студенти имају способност да интегришу знање и носе се са сложеношћу истог, формулишу мишљења са некомплетним или ограниченим информацијама, али уз укључивање осврта на друштвене и етичке одговорности повезане са применом њиховог знања и мишљења. Студенти могу своје закључке, и знање и аргументе који подупиру исте, јасно и недвосмислено преносити и стручној и нестручној публици". Одавде се не може се закључити да  су одабране суштинске  компетенције које подразумева професија учитељ. Препоручује се установи да у наредном периоду побољша опис овог стандарда учини га доступним студентима и јавности.
Уз овај стандард дат је Прилог 4.1. - Додатак дипломи на прописаном обрасцу (Правилник о садржају јавних исправа које издаје високошколска установа, Службени гласник Републике Србије, број 40109), с тим што у обрасцу дипломе нису попуњена сва поља. Погрешно је написана описна оцена уз нумеричку оцену 9 ( 9 - изузетно добар).
Стандард 5: Курикулум

Структура курикулума обухвата распоред предмета по семестрима, фонд часова и број ЕСПБ бодова. Овај стандард није описан у тексту већ су само дати прилози и табеле. Препоручује се установи да у наредном периоду допуни овај стандард одговарајућим описом и учини га доступним студентима и јавности.

Прилог 5.1 - распоред часова дат је за зимски и летњи семестар у академској 2013/14. години. Распоред је добро је конципиран и дат унапред за сваки семестар, уз примедбу да се настава се изводи само суботом.
Књига предмета (Прилог 5.2) садржи опис свих предмета, стручне праксе и завршног рада. Додељени ЕСПБ бодови су одређени по јединственој методологији. Прецизно и јасно су дати: шифра предмета, назив, семестар, број ЕСПБ бодова али без недељног фонда часова, што је пропуст који треба отклонити. Сваки од предмета садржи име наставника, статус предмета, предуслове за изучавање, циљ, исходе, садржај, литературу, методе, оцењивање са предиспитним обавезама и бодовима на испиту. Циљеви и исходи у једном броју предмета су непрецизни и уопштени. Исходи код мањег броја предмета дати су кратко, у једној реченици. Литература је углавном  савремена. Однос бодова у предиспитним обавезама и на испиту је у највећем броју случајева 50:50, али је мало елемената за предиспитне обавезе (предавања, колоквијум и семинарски рад). У навођењу метода има непрецизности ("класичне методе", "плурализам метода"). Називи неких предмета су исти као на основним студијама, што није у складу са стандардом. Препоручује се установи да у наредном периоду размотри наведене примедбе и унапреди курикулум овог студијског програма.
У Табели 5.4 дата је листа предмета по типу предмета. Проценат изборних предмета је већи од 20%. Листа изборних предмета дата у Табели 5.3 садржи 13 предмета сврстаних у 4 изборна блока и пети специјални изборни блок под називом "Семинарски рад специјалног изборног блока". Дати су сви прилози и табеле који су предвиђени за овај стандард.
Стандард 6:  Квалитет, савременост и међународна усаглашеност студијског програма

Студијски програм је целовит, свеобухватан и усаглашен са другим студијским програмима установе, посебно са програмом основних студија Разредна настава. Програм је усклађен са савременим светским токовима и стањем струке и науке у друштвено-хуманистичком пољу и компатибилан је са следећим високошколским установама из европског образовног простора:

Учитељски факултет у Ријеци – Република Хрватска (http://www.ufri.uniri.hr/hr/studiji/uciteljski-studij.html)

Педагошки факултет у Сарајеву, Федерација Б и Х,

http://www.pf.web.ba/index.php/extensions/s5-flex-menu/odsjek-za-razrednu-nastavu

Педагошки факултет у Битољу, БЈР Македонија.

http://www.pfbt.uklo.edu.mk/postdipl.html
У Прилогу 6.4 наведене су препоруке и усаглашеност студијског програма мастер академских студија Разредна настава са одговарајућом добром праксом у европским институцијама. Усаглашеност се огледа између осталог у дужини трајања 240+60 ЕСПБ, у начину полагања испита, завршетку студија и оцењивању. Прилог 6.4.2,  Прилог 6.4.3, Прилог 6.4.4 и Прилог 6.4.5 наводе сагласности и споразуме о научној и образовној сарадњи и размени студената са високошколским установама у земљи и иностранству.

Стандард 7: Упис студената

Планирани број студената који се уписује на мастер студије у складу је са расположивим кадровским и материјално-техничким могућностима установе (50 студената). Опис стандарда није адекватан већ се закључци изводе из прилога и табела. Упис се врши на основу Конкурса (Прилог 7.1) и Правилника о упису студената на студијске програме (Прилог 7.3). Конкурс за упис кандидата на мастер академске студије дат је за школску 2013/14. годину. Конкурс  садржи број кандидата и услове уписа. При упису се не проверавају посебне способности, већ су услови за упис прописани Правилником и Законом а рангирање се врши на основу просечне оцене у току студија.

У Табели 7.1  дат је преглед броја уписаних студената на овај студијски програм у последње четири године са просечном оценом. Просечна оцена се креће од 7,16 до 7,35.

Стандард 8: Оцењивање и напредовање студената

Студенти стичу одређени број ЕСПБ бодова полагањем испита. Испити су претежно усмени. Утврђен је број ЕСПБ бодова за сваки предмет према оптерећењу и јединственој методологији. Из Табеле 8.1 види се да студент поене стиче полагањем испита и испуњавањем предиспитних обавеза. Однос поена је 50:50, са мањим изузецима где се више поена стиче на испиту а мање на предиспитним обавезама. У Табели 8.2 дати су статистички подаци о напредовању студената у школској 2012/13. години, где је просечна оцена 8,57, око 25% уписаних остварило је 60 ЕСПБ бодова док је мали проценат оних који су остварили испод 37 ЕСПБ бодова. 
Стандард 9:  Наставно особље

Укупан број наставника је довољан да покрије часове на студијском програму. На овом програму је ангажовано 15 наставника и то 11 са пуним радним временом и 4 са непуним радним временом. Просечно оптерећење наставника на овом студијском програму је 1,25 часова недељно. Наставници ангажовани са пуним радним временом држе 89,74% наставе. На овом студијском програму нема ангажованих сарадника.

Квалификације наставног особља одговарају нивоу њиховог задужења, што се види из јединствене Књиге наставника која за сваког наставника садржи најмање 5 референци из уже научне и стручне области из које изводе наставу на студијском програму.

Величина групе за предавања и вежбе одговара Допуни стандарда - за предавања 50, а вежбе 25 са одступањем од 10% за поље друштвено-хуманистичких наука. Уз овај стандард дате су фотокопије радних књижица за све наставнике (Прилог 9.1) као и уговори о ангажовању наставника. Једном наставнику је продужен радни однос после стицања услова за пензију након 65 година о чему постоје докази у наведеном прилогу. Услови избора наставника регулисани су Правилником о избору наставника (Прилог 9.2).

Стандард 10: Организациона и материјална средства

Обезбеђен је одговарајући простор за извођење наставе. У односу на укупну површину простора за наставу од 2080 м2 и укупан број од 585 студената, простор по студенту је 3,56 м2 бруто. Установа у свом поседу има простор од 900 м2, а располаже и са 1180 м2 простора изнајмљеног по уговорима. Приложени су уговори о изнајмљивању простора за потребе наставе, праксе и других активности (Прилог 10.3). 
За све службе и потребе наставе обезбеђен је одређени простор: учионице, библиотечки простор и читаоница (40 места). Укупан број места у слушаоницама и лабораторијама је 229, што задовољава потребе студијског програма. Поред тога, установа има амфитеатар са 160 места (84 м2). Обезбеђен је простор за рад административног особља, студентског клуба и декана (Табела 9.1). Обезбеђен је одговарајући простор за наставнике и сараднике - кабинети за професоре са 15 места (Табела 9.2), као и зборница са 20 места. 
Обезбеђена је техничка опрема. Из листе вредније опреме за наставни процес (Табела 9.3) види се да установа поседује потребну опрему и да је овај стандард задовољен. Библиотека поседује 4737 библиотечких јединица. Обезбеђен је и већи број уџбеника на српском језику, страним језицима и језицима мањина. Обавезни предмети су покривени обавезном литературом, училима и помоћним наставним средствима (Табела 10.4 и Табела 10.5). Наведено је 363 уџбеника који покривају све предмете, од чега је 191 намењено овом студијском програму (Прилог 10.4). Предмети су покривени литературом других аутора, а мање књигама предметних наставника (Табела 10.5).
Стандард 11: Контрола квалитета
Редовно се прати квалитет студијског програма кроз периодичну унутрашњу и спољашњу проверу. Из  Извештаја о резултатима самовредновања (Прилог 11.1) види се да се након анализа предузимају одговарајуће мере за унапређење квалитета курикулума, наставе, наставног особља, оцењивања студената, уџбеника и литературе. Политика обезбеђења квалитета је јавно публикован документ (Прилог 11.2). У контроли квалитета је обезбеђена улога студената кроз њихово чланство у Комисији за контролу квалитета (Табела 11.1).

Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ студијског програма
УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ са седиштем у ЛЕПОСАВИЋУ, ПИБ: 101262118, Матични број: 09231951, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  МАС1 - РАЗРЕДНА НАСТАВА у оквиру поља друштвено-хуманистичких наука и то за 50 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

